《题灵梵院壁》
宋代·刘子寰

世故婴拂人，逃荒伴禅寂。莓苔一古寺，尘土四立壁。

百年诸名贤，不复见陈迹。旧题风雨剥，废寝莎蔓积。

夕阳乔木外，怅望惊独立。去去勿复言，浮生尽游客。

作者简介：[约公元一二二四年前后在世]字圻父，号篁栗翁，上饶人，居麻沙。生卒年均不详，约宋宁宗嘉定末前后在世。早登朱熹之门。宁宗嘉定十年(1217)进士，官至观文殿学士。平生乐于山林，淡泊自守。能诗文，与同邑刘潜夫齐名。克庄尝叙其诗集，行于世。